Verslag wys krapperigheid tussen Willemse en MallettAshwin Willemse. Foto: SuperSport Die verslag wat opgestel is nadat Ashwin Willemse verlede maand tydens ŉ regstreekse uitsending uit ŉ ateljee gestap het, het krapperigheid tussen hom en Nick Mallett aan die lig gebring. Willemse het op 19 Mei ná die wedstryd tussen die Leeus en die Brumbies uit die SuperSport-ateljee gestap. SuperSport het na onderhoude met Willemse, Mallett en Naas Botha besluit om ’n hersiening te doen en ’n verslag te laat opstel oor die voorval. Die verslag wat deur adv. Vincent Maleka SC saamgestel is en Dinsdag deur SuperSport bekend gemaak is, het bevind daar was geen rassistiese optrede deur Botha en Mallett nie. Willemse het besluit om nie deel te wees van die ondersoek nie. Die verslag het egter ook krapperigheid tussen Willemse en Mallett aan die lig gebring. Volgens Maleka het hy tydens onderhoude met rolspelers vasgestel dat Willemse, Botha en Mallett nie ’n wedersydse band het wat as vriendskap gesien kan word nie. Hy het wel bevind hulle verhouding is professioneel en dat hulle tog nou en dan grappies met mekaar gemaak het. Nick Mallett. Foto: Skermskoot/SuperSport Mallett het wel aan Maleka te kenne gegee dat hy en Willemse dikwels aan teenoorgestelde kante van debatte was tydens wedstrydanalise en kommentaar. Mallett het ook na e-posse verwys wat hy vir die bestuur van SuperSport gestuur het waarin hy versoek het dat hy en Willemse nie saam gegroepeer moet word vir regstreekse uitsendings nie. In een van die e-posse wat by die verslag ingesluit is het Mallett gesê hy “geniet dit baie om saam met Bobs, Xola en Scott te werk. Daar is nie agendas soos met die komplekse Ashwin nie”. Mallett versoek verder dat Willemse na ’n ander program geskuif word sodat hulle nie saam hoef te werk nie. “Ek dink hy praat gemors, ons irriteer die hel uit mekaar uit en die werksomgewing is net onaangenaam en gespanne,” lui die e-pos. Mallett sê verder hy het vyf jaar lank hard genoeg probeer . ’n Ander punt wat in die verslag opgebring word, is Willemse se bewering dat rassisme daartoe gelei het dat hy die stel verlaat het. Maleka het op 5 Junie met Willemse vergader. Willemse se familie en regsverteenwoordigers was teenwoordig. Maleka kon egter nie met die onderhoud voortgaan nie, aangesien Willemse se regspan aangevoer het die ondersoek is nie die regte forum om Willemse se kwessies te opper nie. ‘n Skermskoot uit die video van die voorval toe Ashwin Willemse tydens ‘n regstreekse uitsending van die Supersport-stel af gestap het. Willemse se regspan het op 15 Junie korrespondensie aan Maleka gestuur en hom meegedeel dat Willemse nie aan die proses sal deelneem nie. Volgens Maleka was die rede hiervoor dat Willemse die voorval as rassisties beskou en dat die narratief wat deur SuperSport voorgehou is dat daar geen rassisme ter sprake was nie, sy siening versterk en sy menseregte en waardigheid skend. Dit het intussen vandag aan die lig gekom dat Willemse die gelykheidshof oor die voorval gaan nader. Maleka noem in sy verslag dat Willemse van 22 Mei tot 24 Mei tydens vergaderings met die uitvoerende hoofde van MultiChoice ook volgehou het dat rassisme tot die gebeure gelei het. In die verslag word daar egter ook melding gemaak van Willemse se onderhoud met die uitvoerende hoofde van MultiChoice en SuperSport op 21 Mei waartydens hy gesê het hy beskou nie Mallett en Botha se optrede as rassisties nie. Op ’n vraag aan Willemse of hy Mallett en Botha as rassiste beskou, het hy ook nee geantwoord.